CELEX: 32008R0452
Language: sk
Date: 2008-04-23 00:00:00
Title: Nariadenie Európskeho parlamentu a Rady (ES) č. 452/2008 z  23. apríla 2008 o tvorbe a rozvoji štatistiky vzdelávania a celoživotného vzdelávania (Text s významom pre EHP)

4.6.2008   
            
            
               SK
            
            
               Úradný vestník Európskej únie
            
            
               L 145/227
            
         
      NARIADENIE EURÓPSKEHO PARLAMENTU A RADY (ES) č. 452/2008
   z 23. apríla 2008
   o tvorbe a rozvoji štatistiky vzdelávania a celoživotného vzdelávania
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 285 ods. 1,
   so zreteľom na návrh Komisie,
   po porade s Európskym hospodárskym a sociálnym výborom,
   konajúc v súlade s postupom ustanoveným v článku 251 zmluvy (1),
   keďže:
   
               (1)
            
            
               Uznesením Rady z 5. decembra 1994 o podpore štatistiky vzdelávania a odbornej prípravy v Európskej únii (2) bola Komisia požiadaná, aby v úzkej spolupráci s členskými štátmi urýchlila rozvoj štatistiky vzdelávania a odbornej prípravy.
            
         
               (2)
            
            
               Európska rada na svojom zasadnutí, ktoré sa uskutočnilo v Bruseli 22. a 23. marca 2005, odsúhlasila obnovenie lisabonskej stratégie. Dospela k záveru, že Európa musí obnoviť základy svojej konkurencieschopnosti, zvýšiť svoj potenciál rastu, ako aj svoju produktivitu a posilniť sociálnu súdržnosť tým, že bude klásť dôraz na znalosti, inovácie a optimalizáciu ľudského kapitálu. V tejto súvislosti je pre Európu veľmi dôležitá zamestnateľnosť, flexibilita a mobilita občanov.
            
         
               (3)
            
            
               Aby sa dosiahli tieto ciele, európske systémy vzdelávania a odbornej prípravy sa musia prispôsobiť požiadavkám znalostnej spoločnosti, potrebám vyššej úrovne vzdelávania a lepšej kvalite zamestnania. Štatistiky týkajúce sa vzdelávania, odbornej prípravy a celoživotného vzdelávania majú kľúčový význam ako základ politických rozhodnutí.
            
         
               (4)
            
            
               Celoživotné vzdelávanie je kľúčovým prvkom pri príprave kvalifikovanej, vzdelanej a prispôsobivej pracovnej sily. V záveroch predsedníctva jarného zasadnutia Európskej rady v roku 2005 sa zdôraznilo, že „ľudský kapitál je najdôležitejším aktívom Európy“. Cieľom integrovaných usmernení pre rast a zamestnanosť a usmernení pre politiku zamestnávania v členských štátoch, ktoré schválila Rada vo svojom rozhodnutí 2005/600/ES (3), je vo vyššej miere prispieť k lisabonskej stratégii a vypracovať komplexné stratégie celoživotného vzdelávania.
            
         
               (5)
            
            
               Prijatie správy Rady Ciele systému vzdelávania a odbornej prípravy vo februári 2001 a prijatie pracovného programu na obdobie rokov 2001 – 2011 vo februári 2002, ktorý je pokračovaním tejto správy, predstavuje dôležitý krok pri prijímaní záväzkov v podobe modernizácie a zdokonaľovania kvality systému vzdelávania a odbornej prípravy v členských štátoch. Ukazovatele a referenčné úrovne európskej priemernej výkonnosti („referenčné ukazovatele“) patria k nástrojom otvorenej metódy koordinácie, ktoré sú dôležité pre pracovný program Vzdelávanie a odborná príprava 2010. Ministri školstva podnikli v máji 2003 rozhodujúci krok tým, že odsúhlasili päť európskych referenčných úrovní, ktoré sa majú dosiahnuť do roku 2010, zdôraznili však, že nestanovujú ciele na vnútroštátnej úrovni ani nepredpisujú rozhodnutia, ktoré majú prijať vlády jednotlivých krajín.
            
         
               (6)
            
            
               Dňa 24. mája 2005 Rada prijala závery o „nových ukazovateľoch v oblasti vzdelávania a odbornej prípravy“ (4). V týchto záveroch Rada navrhuje Komisii, aby predložila Rade stratégie a návrhy na vytvorenie nových ukazovateľov v deviatich konkrétnych oblastiach vzdelávania a odbornej prípravy, a tiež zdôrazňuje, že rozvoj nových ukazovateľov by mal plne rešpektovať zodpovednosť členských štátov za organizáciu ich vzdelávacích systémov a nemal by klásť neprimerané administratívne alebo finančné nároky na dotknuté organizácie alebo inštitúcie, ani by nemal nevyhnutne viesť k zvýšeniu počtu ukazovateľov používaných na sledovanie pokroku.
            
         
               (7)
            
            
               Rada okrem toho v novembri 2004 prijala závery o európskej spolupráci v odbornom vzdelávaní a v odbornej príprave a odsúhlasila, že prioritou na európskej úrovni by malo byť „zdokonaľovanie rozsahu, presnosti a spoľahlivosti štatistiky podnikového vzdelávania a odbornej prípravy, aby sa umožnilo hodnotenie pokroku“.
            
         
               (8)
            
            
               Porovnateľné štatistické informácie na úrovni Spoločenstva sú dôležité pre budovanie stratégií vzdelávania a celoživotného vzdelávania a na sledovanie pokroku pri ich vykonávaní. Tvorba štatistiky by mala vychádzať z rámca koherentných pojmov a porovnateľných údajov s cieľom vybudovať integrovaný európsky štatistický informačný systém o vzdelávaní, odbornej príprave a celoživotnom vzdelávaní.
            
         
               (9)
            
            
               Pri uplatňovaní tohto nariadenia by sa mal zohľadniť pojem osoby znevýhodnenej na trhu práce, ktorý sa uvádza v Usmerneniach pre politiky zamestnanosti členských štátov.
            
         
               (10)
            
            
               Komisia (Eurostat) zbiera údaje o odbornom vzdelávaní v podnikoch v súlade s nariadením Európskeho parlamentu a Rady (ES) č. 1552/2005 zo 7. septembra 2005 o štatistike týkajúcej sa odborného vzdelávania v podnikoch (5). Na zabezpečenie trvalo udržateľnej tvorby a rozvoja štatistiky vzdelávania a celoživotného vzdelávania je však potrebný širší právny rámec, ktorý by sa vzťahoval prinajmenšom na všetky relevantné súčasné a plánované aktivity. Komisia (Eurostat) zbiera od všetkých členských štátov ročné údaje o vzdelávaní na dobrovoľnom základe prostredníctvom spoločnej akcie vykonávanej so Štatistickým inštitútom Unesco (ŠIU) a s Organizáciou pre hospodársku spoluprácu a rozvoj (OECD), obvykle označovanej ako „UOE zber údajov“. Komisia (Eurostat) okrem toho zbiera údaje o vzdelávaní, odbornej príprave a celoživotnom vzdelávaní z iných zdrojov o domácnostiach, napr. z výberového zisťovania pracovných síl Európskej únie (6) a zo štatistík Spoločenstva o príjmoch a životných podmienkach (7), ako aj z ich ad hoc modulov.
            
         
               (11)
            
            
               Vzhľadom na to, že tvorba politiky a jej sledovanie v oblasti vzdelávania a celoživotného vzdelávania je dynamickej povahy a prispôsobuje sa vyvíjajúcemu sa prostrediu, štatistický regulačný rámec by mal obmedzeným a kontrolovaným spôsobom umožňovať určitý stupeň flexibility, pričom zohľadní záťaž pre respondentov a členské štáty.
            
         
               (12)
            
            
               Keďže cieľ tohto nariadenia, a to vytvorenie jednotných štatistických noriem na poskytovanie harmonizovaných údajov, nemožno uspokojivo dosiahnuť na úrovni jednotlivých členských štátov, ale ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie uvedeného cieľa.
            
         
               (13)
            
            
               Tvorba osobitnej štatistiky Spoločenstva sa riadi pravidlami stanovenými v nariadení Rady (ES) č. 322/97 zo 17. februára 1997 o štatistike Spoločenstva (8).
            
         
               (14)
            
            
               Toto nariadenie zaručuje plné dodržiavanie práva na ochranu osobných údajov podľa článku 8 Charty základných práv Európskej únie.
            
         
               (15)
            
            
               Zasielanie dôverných štatistických údajov sa riadi pravidlami stanovenými v nariadení (ES) č. 322/97 a v nariadení Rady (Euratom, EHS) č. 1588/90 z 11. júna 1990 o prenose dôverných štatistických údajov Štatistickému úradu Európskych spoločenstiev (9).
            
         
               (16)
            
            
               Nariadením Komisie (ES) č. 831/2002 zo 17. mája 2002, ktorým sa vykonáva nariadenie Rady (ES) č. 322/97 o štatistike Spoločenstva so zreteľom na prístup k dôverným údajom na vedecké účely (10), sa stanovili podmienky, za ktorých sa môže povoliť prístup k dôverným údajom zasielaným orgánu Spoločenstva.
            
         
               (17)
            
            
               Opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (11).
            
         
               (18)
            
            
               Komisia by predovšetkým mala byť splnomocnená vybrať a špecifikovať témy tejto štatistiky, ich ukazovatele vzhľadom na potreby politiky alebo technické potreby, členenia ukazovateľov, sledované obdobie a termíny zasielania výsledkov, požiadavky na kvalitu vrátane požadovanej presnosti a rámec podávania správ o kvalite. Keďže tieto opatrenia majú všeobecnú pôsobnosť a ich cieľom je zmeniť a doplniť nepodstatné prvky tohto nariadenia, okrem iného jeho doplnením o nové nepodstatné prvky, musia sa prijať v súlade s regulačným postupom s kontrolou ustanoveným v článku 5a rozhodnutia 1999/468/ES.
            
         
               (19)
            
            
               Uskutočnili sa konzultácie s Výborom pre štatistický program zriadeným rozhodnutím Rady 89/382/EHS, Euratom (12) v súlade s článkom 3 uvedeného rozhodnutia,
            
         PRIJALI TOTO NARIADENIE:
   Článok 1
   Predmet úpravy
   Týmto nariadením sa stanovuje spoločný rámec pre systematickú tvorbu štatistiky Spoločenstva v oblasti vzdelávania a celoživotného vzdelávania.
   Článok 2
   Vymedzenie pojmov
   Na účely tohto nariadenia sa uplatňujú tieto vymedzenia pojmov:
   
               a)
            
            
               „štatistika Spoločenstva“ sa definuje ako v článku 2 prvej zarážke nariadenia (ES) č. 322/97;
            
         
               b)
            
            
               „tvorba štatistiky“ sa definuje ako v článku 2 druhej zarážke nariadenia (ES) č. 322/97;
            
         
               c)
            
            
               „vnútroštátne orgány“ sa definujú ako v článku 2 tretej zarážke nariadenia (ES) č. 322/97;
            
         
               d)
            
            
               „vzdelávanie“ je organizovaná a sústavná komunikácia, ktorej cieľom je učenie (13);
            
         
               e)
            
            
               „celoživotné vzdelávanie“ sú všetky vzdelávacie aktivity uskutočnené za život s cieľom zdokonaliť znalosti, zručnosti a spôsobilosti v rámci osobnej, občianskej, sociálnej a/alebo pracovnej perspektívy (14);
            
         
               f)
            
            
               „mikroúdaje“ sú individuálne štatistické záznamy;
            
         
               g)
            
            
               „dôverné údaje“ sú údaje v súlade s nariadením (ES) č. 322/97 a nariadením (Euratom, EHS) č. 1588/90, ktoré umožňujú len nepriamu identifikáciu dotknutých štatistických jednotiek.
            
         Článok 3
   Oblasti
   Toto nariadenie sa vzťahuje na tvorbu štatistiky v troch oblastiach:
   
               a)
            
            
               oblasť 1 zahŕňa štatistiku systémov vzdelávania a odbornej prípravy;
            
         
               b)
            
            
               oblasť 2 zahŕňa štatistiku o účasti dospelých na celoživotnom vzdelávaní;
            
         
               c)
            
            
               oblasť 3 zahŕňa ďalšie štatistiky o vzdelávaní a celoživotnom vzdelávaní, ako napr. štatistiky ľudského kapitálu, sociálnych a hospodárskych prínosov vzdelávania, ktoré nepatria do oblastí 1 a 2.
            
         Tvorba štatistiky v týchto oblastiach sa realizuje v súlade s prílohou.
   Článok 4
   Štatistické opatrenia
   1.   Tvorba štatistiky Spoločenstva v oblasti vzdelávania a celoživotného vzdelávania sa uskutočňuje prostredníctvom jednotlivých štatistických opatrení takto:
   
               a)
            
            
               pravidelné zasielanie štatistických údajov o vzdelávaní a celoživotnom vzdelávaní členskými štátmi v stanovených termínoch pre oblasti 1 a 2;
            
         
               b)
            
            
               využívanie iných štatistických informačných systémov a zisťovaní s cieľom poskytovať ďalšie štatistické premenné a ukazovatele o vzdelávaní a celoživotnom vzdelávaní za oblasť 3;
            
         
               c)
            
            
               rozvoj, zdokonaľovanie a aktualizovanie noriem a príručiek k štatistickým rámcom, pojmom a metódam;
            
         
               d)
            
            
               zdokonaľovanie kvality údajov v kontexte rámca kvality s cieľom zahrnúť:
               
                           —
                        
                        
                           relevantnosť,
                        
                     
                           —
                        
                        
                           presnosť,
                        
                     
                           —
                        
                        
                           aktuálnosť a včasnosť,
                        
                     
                           —
                        
                        
                           dostupnosť a jasnosť,
                        
                     
                           —
                        
                        
                           porovnateľnosť a
                        
                     
                           —
                        
                        
                           koherentnosť.
                        
                     
         Komisia vezme do úvahy dostupné kapacity na zber a spracovanie údajov a vývoj pojmov a metód v členských štátoch.
   V prípade potreby sa musí osobitná pozornosť venovať regionálnej dimenzii zozbieraných údajov. Ak je to vhodné, údaje sa budú systematicky členiť podľa pohlaví.
   2.   Komisia (Eurostat) sa podľa možnosti bude usilovať o spoluprácu so ŠIU, OECD a s inými medzinárodnými organizáciami s cieľom zabezpečiť medzinárodnú porovnateľnosť údajov a vyvarovať sa duplicitných aktivít, najmä pokiaľ ide o vypracúvanie a zdokonaľovanie štatistických pojmov a metód a zasielanie štatistických údajov členskými štátmi.
   3.   Vždy keď vzniknú nové významné požiadavky na údaje alebo sa zistí nedostatočná kvalita údajov a pred každým zberom údajov Komisia (Eurostat) zavedie pilotné štúdie, ktoré na základe dobrovoľnosti uskutočnia členské štáty. Takéto pilotné štúdie sa realizujú s cieľom posúdiť uskutočniteľnosť zberu relevantných údajov, berúc do úvahy prínos v podobe dostupnosti údajov v porovnaní s nákladmi na zber a záťažou respondentov. Pilotné štúdie nemusia nevyhnutne viesť k zodpovedajúcim vykonávacím opatreniam.
   Článok 5
   Zasielanie mikroúdajov o jednotlivcoch
   Ak je to potrebné na tvorbu štatistiky Spoločenstva, členské štáty zašlú Komisii (Eurostatu) dôverné mikroúdaje z výberových zisťovaní v súlade s ustanoveniami o zasielaní dôverných údajov uvedenými v nariadení (ES) č. 322/97 a v nariadení (Euratom, EHS) č. 1588/90. Členské štáty zabezpečia, aby zasielané údaje neumožňovali priamu identifikáciu štatistických jednotiek (jednotlivcov).
   Článok 6
   Vykonávacie opatrenia
   1.   Nasledujúce opatrenia, zamerané na zmenu nepodstatných prvkov tohto nariadenia jeho doplnením, vrátane opatrení na zohľadnenie hospodárskych a technických zmien, pokiaľ ide o zber, zasielanie a spracovanie údajov, sa prijmú v súlade s regulačným postupom s kontrolou uvedeným v článku 7 ods. 3 s cieľom zabezpečiť zasielanie údajov vysokej kvality:
   
               a)
            
            
               výber a špecifikácia tém v jednotlivých oblastiach a ich ukazovateľov vzhľadom na potreby politiky alebo technické potreby;
            
         
               b)
            
            
               členenia ukazovateľov;
            
         
               c)
            
            
               sledované obdobie a termíny zasielania výsledkov;
            
         
               d)
            
            
               požiadavky na kvalitu vrátane požadovanej presnosti;
            
         
               e)
            
            
               rámec podávania správ o kvalite.
            
         Ak tieto opatrenia vedú k požiadavke na podstatné rozšírenie jestvujúcich zberov údajov alebo na nové zbery údajov alebo zisťovania, vykonávacie rozhodnutia sa prijmú na základe analýzy nákladov a prínosov, ktorá je súčasťou komplexnej analýzy dôsledkov a dosahov, pričom sa zohľadnia prínosy opatrení, náklady pre členské štáty a zaťaženie respondentov.
   2.   Opatrenia uvedené v odseku 1 zohľadnia:
   
               a)
            
            
               vo všetkých oblastiach – potenciálnu záťaž pre vzdelávacie inštitúcie a jednotlivcov;
            
         
               b)
            
            
               vo všetkých oblastiach – výsledky pilotných štúdií uvedených v článku 4 ods. 3;
            
         
               c)
            
            
               v oblasti 1 – najnovšie dohody medzi ŠIU, OECD a Komisiou (Eurostatom) o pojmoch, definíciách, formáte na zber údajov, spracovaní údajov, periodicite a termínoch na zasielanie výsledkov;
            
         
               d)
            
            
               v oblasti 2 – výsledky pilotného zisťovania o vzdelávaní dospelých vykonaného v rokoch 2005 až 2007 a potreby ďalšieho vývoja;
            
         
               e)
            
            
               v oblasti 3 – dostupnosť, vhodnosť a právny kontext jestvujúcich zdrojov údajov Spoločenstva po dôkladnom preskúmaní všetkých jestvujúcich zdrojov údajov.
            
         3.   Ak je to potrebné, obmedzené výnimky a prechodné obdobia pre jeden alebo viacero členských štátov, ktoré budú založené na objektívnych kritériách, sa prijmú v súlade s regulačným postupom uvedeným v článku 7 ods. 2.
   Článok 7
   Výbor
   1.   Komisii vypomáha Výbor pre štatistický program.
   2.   Ak sa odkazuje na tento odsek, uplatňujú sa články 5 a 7 rozhodnutia 1999/468/ES so zreteľom na jeho článok 8.
   Lehota ustanovená v článku 5 ods. 6 rozhodnutia 1999/468/ES je tri mesiace.
   3.   Ak sa odkazuje na tento odsek, uplatňuje sa článok 5a ods. 1 až 4 a článok 7 rozhodnutia 1999/468/ES so zreteľom na jeho článok 8.
   Článok 8
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 23. apríla 2008
      
         
            Za Európsky parlament
         
         
            predseda
         
         H.-G. PÖTTERING
         
      
      
         
            Za Radu
         
         
            predseda
         
         J. LENARČIČ
         
      
   
   
      (1)  Stanovisko Európskeho parlamentu z 25. septembra 2007 (zatiaľ neuverejnené v úradnom vestníku) a rozhodnutie Rady zo 14. februára 2008.
   
      (2)  Ú. v. ES C 374, 30.12.1994, s. 4.
   
      (3)  Ú. v. EÚ L 205, 6.8.2005, s. 21.
   
      (4)  Ú. v. EÚ C 141, 10.6.2005, s. 7.
   
      (5)  Ú. v. EÚ L 255, 30.9.2005, s. 1.
   
      (6)  Nariadenie Komisie (ES) č. 2104/2002 z 28. novembra 2002, ktorým sa upravuje nariadenie Rady (ES) č. 577/98 o organizácii výberového zisťovania pracovných síl v Spoločenstve a nariadenie Komisie (ES) č. 1575/2000, ktorým sa vykonáva nariadenie Rady (ES) č. 577/98, pokiaľ ide o zoznam ukazovateľov o vzdelávaní a odbornej príprave a ich kodifikácii, ktorá sa má používať na prenos údajov počnúc rokom 2003 (Ú. v. ES L 324, 29.11.2002, s. 14).
   
      (7)  Nariadenie Komisie (ES) č. 1983/2003 zo 7. novembra 2003, ktorým sa vykonáva nariadenie Európskeho parlamentu a Rady (ES) č. 1177/2003 o štatistike Spoločenstva o príjmoch a životných podmienkach (EU-SILC), pokiaľ ide o zoznam cieľových primárnych premenných (Ú. v. EÚ L 298, 17.11.2003, s. 34).
   
      (8)  Ú. v. ES L 52, 22.2.1997, s. 1. Nariadenie zmenené a doplnené nariadením Európskeho parlamentu a Rady (ES) č. 1882/2003 (Ú. v. EÚ L 284, 31.10.2003, s. 1).
   
      (9)  Ú. v. ES L 151, 15.6.1990, s. 1. Nariadenie zmenené a doplnené nariadením (ES) č. 322/97.
   
      (10)  Ú. v. ES L 133, 18.5.2002, s. 7. Nariadenie naposledy zmenené a doplnené nariadením (ES) č. 1000/2007 (Ú. v. EÚ L 226, 30.8.2007, s. 7).
   
      (11)  Ú. v. ES L 184, 17.7.1999, s. 23. Rozhodnutie zmenené a doplnené rozhodnutím 2006/512/ES (Ú. v. EÚ L 200, 22.7.2006, s. 11).
   
      (12)  Ú. v. ES L 181, 28.6.1989, s. 47.
   
      (13)  Podľa verzie medzinárodnej štandardnej klasifikácie stupňov vzdelávania (ISCED) z roku 1997.
   
      (14)  Uznesenie Rady z 27. júna 2002 o celoživotnom vzdelávaní (Ú. v. ES C 163, 9.7.2002, s. 1).
   
      PRÍLOHA
      OBLASTI
      Oblasť 1: Systém vzdelávania a odbornej prípravy
      1.   Cieľ
      Cieľom tohto zberu údajov je poskytovať porovnateľné údaje o kľúčových aspektoch systému vzdelávania a odbornej prípravy, najmä o účasti na vzdelávacích programoch a o ich absolvovaní, ako aj o nákladoch a druhu zdrojov venovaných na vzdelávanie a odbornú prípravu.
      2.   Rozsah pôsobnosti
      Zber údajov má zahŕňať všetky vnútroštátne vzdelávacie aktivity bez ohľadu na to, kto je vlastníkom príslušných zariadení alebo kto ich financuje (štátne alebo súkromné vlastníctvo, vnútroštátne alebo zahraničné financovanie), a bez ohľadu na mechanizmus poskytovania vzdelávania. Rozsah zberu údajov sa preto rozšíri na všetky typy študentov a vekové skupiny.
      3.   Zahrnuté témy
      Zbierajú sa údaje o:
      
                  a)
               
               
                  počte zapísaných študentov vrátane charakteristík študentov;
               
            
                  b)
               
               
                  nových účastníkoch;
               
            
                  c)
               
               
                  absolventoch a ukončenom vzdelaní;
               
            
                  d)
               
               
                  výdavkoch na vzdelávanie;
               
            
                  e)
               
               
                  vzdelávacom personáli;
               
            
                  f)
               
               
                  cudzích jazykoch, ktoré sa študujú;
               
            
                  g)
               
               
                  veľkostiach tried,
               
            ktoré umožňujú vypočítať vstupné, procesné a výstupné ukazovatele systému vzdelávania a odbornej prípravy.
      Členské štáty zašlú príslušné informácie (metaúdaje) opisujúce špecifiká vnútroštátneho systému vzdelávania a odbornej prípravy a ich súlad s medzinárodnými klasifikáciami, ako aj všetky odchýlky od špecifikácií požiadaviek na údaje a všetky ostatné informácie, ktoré sú potrebné na výklad údajov a spracovanie porovnateľných ukazovateľov.
      4.   Periodicita
      Údaje a metaúdaje sa poskytujú ročne, ak nie je stanovené inak, v termínoch dohodnutých medzi Komisiou (Eurostatom) a vnútroštátnymi orgánmi s ohľadom na najnovšie dohody medzi ŠIU, OECD a Komisiou (Eurostatom).
      Oblasť 2: Účasť dospelých na celoživotnom vzdelávaní
      1.   Cieľ
      Cieľom tohto zisťovania je poskytovať porovnateľné údaje o účasti a neúčasti dospelých na celoživotnom vzdelávaní.
      2.   Rozsah pôsobnosti
      Štatistickou jednotkou je jednotlivec, zisťujú sa prinajmenšom údaje o obyvateľstve vo veku 25 až 64 rokov. V prípade zberu informácií formou zisťovania sa nepoužijú odpovede zástupcov, ak je to možné.
      3.   Zahrnuté témy
      Zisťovanie zahŕňa tieto témy:
      
                  a)
               
               
                  účasť a neúčasť na vzdelávacích činnostiach;
               
            
                  b)
               
               
                  charakteristiky týchto vzdelávacích činností;
               
            
                  c)
               
               
                  informácie respondentov o ich vlastných zručnostiach;
               
            
                  d)
               
               
                  sociálno-demografické informácie.
               
            Na základe dobrovoľnosti sa tiež zisťujú údaje o účasti na sociálnych a kultúrnych činnostiach ako vysvetľujúce premenné potrebné na ďalšie analýzy profilov jednotlivcov, ktorí sa zúčastnili alebo nezúčastnili na vzdelávacích činnostiach.
      4.   Zdroje údajov a veľkosť vzoriek
      Zdrojom údajov je výberové zisťovanie. Administratívne zdroje údajov sa môžu použiť na zníženie zaťaženia respondentov. Veľkosť vzorky sa určí na základe požiadaviek na presnosť, ktoré nebudú vyžadovať, aby boli efektívne veľkosti národných vzoriek väčšie ako 5 000 jednotlivcov, vypočítanej za predpokladu jednoduchého náhodného výberu. V rámci týchto obmedzení si špecifické subpopulácie vyžadujú osobitný prístup k výberu vzoriek.
      5.   Periodicita
      Údaje sa zbierajú každých päť rokov. Prvým rokom uskutočnenia zberu je najskôr rok 2010.
      Oblasť 3: Ďalšie štatistiky vzdelávania a celoživotného vzdelávania
      1.   Cieľ
      Cieľom tohto zberu údajov je poskytovať ďalšie porovnateľné údaje o vzdelávaní a celoživotnom vzdelávaní na podporu osobitných politík na úrovni Spoločenstva, ktoré nie sú zahrnuté v oblastiach 1 a 2.
      2.   Rozsah pôsobnosti
      Ďalšie štatistiky vzdelávania a celoživotného vzdelávania sa vzťahujú na tieto aspekty:
      
                  a)
               
               
                  štatistiky o vzdelávaní a hospodárstve požadované na úrovni Spoločenstva na monitorovanie politík vzdelávania, výskumu, konkurencieschopnosti a rastu;
               
            
                  b)
               
               
                  štatistiky o vzdelávaní a trhu práce požadované na úrovni Spoločenstva na monitorovanie politík zamestnanosti;
               
            
                  c)
               
               
                  štatistiky o vzdelávaní a sociálnom začlenení požadované na úrovni Spoločenstva na monitorovanie politík v oblasti chudoby, sociálneho začlenenia a integrácie migrantov.
               
            Pri vyššie uvedených aspektoch sa potrebné údaje zisťujú z existujúcich štatistických zdrojov Spoločenstva.